**ΠΑΡΑΤΗΡΗΣΕΙΣ – ΠΡΟΤΑΣΕΙΣ ΓΙΑ ΤΟ DICTÉE**

(a)Προσεγγίζοντας χωριστά την κάθε άσκηση:

Η **ατονάλ μελωδία** απαιτεί γρήγορη αντίληψη διαστημάτων, σε συνδυασμό με την θεωρητική γνώση τους, ώστε να γράφω καθώς ακούω. Δεν έχει σημασία πώς θα γραφούν οι νότες, η εναρμόνια γραφή μιας νότας είναι το ίδιο σωστή (π.χ. σολ#-λαb). Αντίθετα, στις τονικές μελωδίες και στην αρμονική διαδοχή έχει σημασία πώς θα γράψουμε μια νότα, ανάλογα με την αρμονία που υπονοείται.

Καλή εξάσκηση είναι η μεμονωμένη εξάσκηση διαστημάτων, αλλά και ατονάλ μελωδιών.

Στη **δίφωνη μελωδία**, μπαίνουν πολλοί παράγοντες: Είναι η απομνημόνευση του τμήματος της μελωδίας που ακούγεται, ώστε να μπορώ να το αναπαράγω μέσα μου μέχρι να το αποκωδικοποιήσω. Είναι η αντίληψη του πού κινείται η μελωδία ανά πάσα στιγμή μέσα στη δεδομένη τονικότητα (δηλ. σε ποιά βαθμίδα είμαστε), και με τί κινήσεις: βήματα; μεγαλύτερα διαστήματα; τί διάστημα ή τί βαθμίδες έχουμε κάθε φορά; Είναι η αντίληψη του πότε υπάρχει κάποια αρμονική απόκλιση, δηλαδή χρωματική κίνηση, τονικοποίηση, κάτι 'ξένο', και τί ακριβώς είναι αυτό. Είναι η αντίληψη της χαμηλότερης φωνής, να μπορούμε να επικεντρωθούμε σε αυτήν.

Καλή εξάσκηση είναι το dictée δίφωνων μελωδιών, και μάλιστα μετά τη διόρθωση από τις λύσεις, η επανάληψη λίγο αργότερα (π.χ. την επόμενη μέρα) της ίδιας μελωδίας ως dictée, και ξανά αργότερα, όσες φορές χρειαστεί, μέχρι να δω ότι κάνω κανένα ή ελάχιστα λάθη. Με αυτόν τον τρόπο δεν ‘κλέβω’, αλλά αφομοιώνω τον ήχο, κάτι που θα μου χρησιμεύσει και στο επόμενο άγνωστο dictée. Ακόμα κι αν θυμάμαι κάποια σημεία από τη διόρθωση, συνδυάζεται αυτή η μνήμη με τον ήχο, οπότε πάλι χτίζεται έτσι η αντίληψη και η εσωτερική ακοή. Καλή εξάσκηση είναι επίσης η απομνημόνευση μελωδιών και το τραγούδι τους, πάντα συνειδητά τα διαστήματα και τις νότες, και η καταγραφή τους από μνήμης. Για την αντίληψη του μπάσου, καλή εξάσκηση είναι το να παίζουμε την πάνω φωνή και να τραγουδάμε την κάτω, ή ακούγοντας την ηχογράφηση της μελωδίας να τραγουδάμε (από την παρτιτούρα) την κάτω φωνή, επικεντρώνοντας το αυτί σε αυτήν.

Για τις **συγχορδίες**, κατ’ αρχάς χρειάζεται να ξέρουμε καλά τη δομή καθεμιάς: όλες τις θέσεις για την Μείζονα, Ελάσσονα και ελαττωμένη, το χαρακτηριστικό άκουσμα της Αυξημένης που είναι κοινό για όλες τις θέσεις της, και τις τετράφωνες μεθ’7ης όπως τις μάθαμε: είδος συγχορδίας και είδος έβδομης. Μαζί με τη θεωρητική αυτή γνώση, έρχεται το τραγούδι, ως εξάσκηση και για το dictée:

Για τις τρίφωνες, μπορείτε να χρησιμοποιήσετε το περσινό σας φυλλάδιο ‘ΣΥΓΧΟΡΔΙΕΣ’, όπου δίνονται όλα τα είδη & θέσεις των τρίφωνων από κοινή βάση ντο (και βέβαια το ίδιο πρότυπο ισχύει κάθε φορά και για άλλες νότες-βάσεις). Για τις τετράφωνες που έχουμε κάνει, μπορείτε να κάνετε την άσκηση του μαθήματος 6, καρτέλα 3β, παρατηρώντας κάθε φορά το άκουσμα της συγκεκριμένης συγχορδίας από τα 5 είδη που έχουμε δει. Όταν είμαστε άνετοι στο τραγούδι, σημαίνει ότι βλέποντας τη συγχορδία, ήδη την ακούμε εσωτερικά. Η ίδια αυτή εσωτερική ακοή θα βοηθήσει στην αναγνώριση του αντίστοιχου ακούσματος στο dictée. Είναι οι 2 πλευρές του ίδιου νομίσματος, σολφέζ και dictée: Στο σολφέζ, βλέποντας, ενεργοποιείται η εσωτερική ακοή ώστε να τραγουδήσουμε σωστά αυτό που βλέπουμε. Στο dictée, ακούγοντας, ενεργοποιείται η εσωτερική ακοή ώστε να αναγνωρίσουμε αυτό που ακούσαμε. Μάλιστα, εάν στο dictée σιγο-τραγουδάμε αυτό που ακούμε, θα διευκολύνεται η αναγνώρισή του. Αυτό βέβαια εφόσον ήδη έχω εξασκήσει το τραγούδι, και ξέρω ανά πάσα στιγμή τί διάστημα, ή τί συγχορδία τραγουδάω.

Μπορείτε να γράφετε dictée τις ασκήσεις με τις συγχορδίες του compus κατ'επανάληψη. Δεν πειράζει αν τις έχετε ήδη διορθώσει, μάλιστα αυτό βοηθάει. Μετά τη διόρθωση, πάρτε τις λύσεις, παίξτε στο πιάνο/κιθάρα/άλλο όργανο ως άρπισμα και τραγουδήστε τις συγχορδίες, συνειδητά, προσεκτικά το κάθε διάστημα από νότα σε νότα, και τον κάθε συνολικό συγχορδιακό ήχο. Λύστε την άσκηση εκ νέου σε ένα άλλο πεντάγραμμο, μετά από μια-δυο μέρες. Είναι και εδώ πολύ καλός τρόπος αυτός, να λύνετε μια άσκηση ξανά και ξανά, μέχρι να δείτε ότι δεν έγινε κανένα λάθος, ή το πολύ ένα.

Στις **αρμονικές διαδοχές**, για την καταγραφή των εξωτερικών φωνών χρειάζεται η γρήγορη αντίληψη διαστημάτων/βαθμίδων της τονικότητας, ώστε να γράφω τη νότα καθώς την ακούω. Για την εύρεση της αρμονίας, χρειάζεται κατ’ αρχάς να έχω καταλάβει τα αρμονικά φαινόμενα που έχουμε μελετήσει, και να έχω στη σκέψη μου (ή αν θέλετε σε μια λίστα γραμμένη μπροστά σας) όλα τα πιθανά ακούσματα χρωματικής αρμονίας. Από εκεί και πέρα, ακούγοντας το dictée και έχοντας ήδη γράψει μπάσο & σοπράνο, τραγουδάω τα αρπίσματα είτε από τον μπάσο προς τα πάνω, είτε από τη σοπράνο προς τα κάτω, και με αυτόν τον τρόπο κάνω στην ουσία ανάλυση της συγχορδίας. Εδώ θα βοηθήσει η μελέτη των μεμονωμένων συγχορδιών, ώστε αυτή η δουλειά να γίνεται γρήγορα μέσα στην εξέλιξη της αρμονικής διαδοχής, και να καταλαβαίνω αμέσως τί τραγουδάω.

Καλή εξάσκηση λοιπόν είναι το τραγούδι συγχορδιών/αρμονικών διαδοχών που έχουμε ήδη μελετήσει, αλλά και το dictée αρμονικών διαδοχών με τα ίδια φαινόμενα – και πάλι, κατ’ επανάληψη τις ίδιες ασκήσεις από το Compus ή αλλού, μέχρι να μας είναι εύκολα κατανοητές. Μετά από την πρώτη φορά που γράφουμε ένα αρμονικό dictée, διορθώνουμε από τις λύσεις, παίρνουμε τις λύσεις και τις παίζουμε στο πιάνο αν υπάρχει, ή αλλιώς βάζουμε το ηχητικό αρχείο να παίζει και τραγουδάμε μαζί του σε απανωτές ακροάσεις τις εξωτερικές φωνές, και τις συγχορδίες ως ανιόντα/κατιόντα αρπίσματα. Μετά από αυτή την εργασία, θα ξαναγράψουμε το ίδιο dictée – λίγο αργότερα στη μέρα, ή την επόμενη μέρα.

Για το **ρυθμό**, αν υπάρχει δυσκολία, θα βοηθήσει η εκμάθηση απ'έξω μικρών τμημάτων του ρυθμικού σολφέζ που έχουμε για κάθε μάθημα, και η καταγραφή τους από μνήμης, για να συνηθίσει το χέρι να αποτυπώνει σωστά τον ήχο που έχουμε στο μυαλό μας.
Χρήσιμο είναι βέβαια και περισσότερο dictée (από τα μαθήματα ή το Compus), σταματώντας όπου χρειάζεται και αναλύοντας τον ρυθμό μέχρι να κατανοηθεί. Η επανάληψη του ίδιου dictée λίγες ώρες ή μια μέρα αργότερα, αφού το έχουμε μελετήσει από τη λύση, είναι και εδώ πολύ καλή άσκηση.
Ρυθμικά dictée μπορείτε να φτιάχνετε και μόνοι σας χωρίς εξτρά κόπο, απλά ηχογραφώντας τμήματα από το διάβασμά σας των ρυθμικών ασκήσεων σολφέζ, και αργότερα γράφοντας το ίδιο ως dictée.

(b)Γενικές σκέψεις για όλες τις ασκήσεις:

Δεν πειράζει, όταν εξασκείσθε στο dictée, να ακούτε την κάθε άσκηση πολλαπλές φορές. Η εξάσκηση αυτό το νόημα έχει, ότι υπάρχει πιο ευρύ περιθώριο να δουλέψω πάνω στον ήχο με την άνεσή μου, χρονικά και τροπικά. Στις εξετάσεις αναγκαστικά μπαίνουν περιορισμοί φορών ακρόασης, χρόνου, και τρόπου επεξεργασίας του ήχου (χωρίς όργανο, αποκλειστικά στο μυαλό), αλλά όσο περισσότερη εξάσκηση έχει κάνει κανείς γράφοντας dictée χωρίς τους τυπικούς περιορισμούς, τόσο καλύτερα αποδίδει και στις εξετάσεις, λόγω τής τριβής με το μουσικό υλικό που έχει προηγηθεί. Αξίζει πολλά αυτή η εξάσκηση, όπου καθένας μπορεί να κινηθεί με τον δικό του ρυθμό.

Η μελέτη και εξάσκηση του dictée χρειάζεται συνέχεια, για να υπάρξει αποτέλεσμα. Στις ασκήσεις Compus είναι σημαντικό όταν διορθώνουμε, να μην διαγράφουμε απλά ή κυκλώνουμε τα σημεία που ήταν λάθος ή δεν μπορέσαμε καθόλου να βρούμε. Χρειάζεται να συμπληρώνουμε τις σωστές νότες, τραγουδώντας ταυτόχρονα τον ήχο. Η διόρθωση εδώ δεν έχει την έννοια της αξιολόγησης μόνο, αλλά και της κατανόησης του σημείου που μας δυσκόλεψε, σαν προεργασία για τα επόμενα dictée.

Εκτός από τις ασκήσεις καταγραφής, η παρατηρητική στάση στη μουσική που παίζουμε και ακούμε καθημερινά, επίσης έχει μεγάλη αξία και είναι ουσιαστικής σημασίας γενικότερα για την μουσική μας αντίληψη και απόδοση σε ό,τι μουσικό κάνουμε.

Κάποιες χρήσιμες ιστοσελίδες από τις οποίες μπορείτε να επιλέξετε είναι:

http://www.musicalmind.org/

https://trainer.thetamusic.com/

http://dictation.ccdmd.qc.ca/telechargement.php

http://www.teoria.com/

https://tonedear.com